b'\n_START_ARTICLE_\nTatlong pangkat ng sinaunang mga tao sa Pilipinas\n_START_PARAGRAPH_\nIbinibilang ang karamihan sa mga mamamayan ng Pilipinas sa mga liping Mongol, ngunit bagaman kalapit at kaugnay sila "sa dugo" ng mga Intsik, Hapones, at taga-Malaysia, mayroon pang naunang mga grupo ng mga tao na nagpunta at nanirahan sa sinaunang Pilipinas.  Kabilang dito ang Taong Tabon at ang mga nagsidating na mga Negrito, Indones (mga sinaunang Indonesyano), at mga sinaunang Malay.  Bago pa man dumating ang mga Kastila sa kapuluan ng Pilipinas, palagian nang nakikipag-ugnayan ang mga Intsik - bilang mga mangangalakal - sa mga mamamayan ng sinaunang Pilipinas.  Sa loob ng maraming mga dantaon, nagkaroon ng pagpapakasal sa pagitan ng mga sinaunang mamamayan ng arkipelago at mga Intsik.  Ang lahat ng mga ito ang tinatawag na mga unang mga mamamayang namuhay sa kapuluan, subalit may natatanging tatlong pangkat ng mga sinaunang taong dumating sa Pilipinas: ang mga Negrito, mga Indones, at mga Malay.\n_START_SECTION_\nMga ninuno ng Pilipino\n_START_PARAGRAPH_\nIlan sa mga ninuno ng mga Pilipino ang nagbuhat sa mga pangunahing-lupain ng Timog-Silangang Asya, at pinaniniwalaang naglakbay at naglakad sa ibabaw ng mga "tulay na lupa" na dating nagkakabit at nagdurugtong ng Pilipinas at Timog-Silangang Asya.  Ang mga salinlahi ng mga ninunong ito ang naging nakikilalang mga Pilipino sa kasalukuyan at naging mayoridad sa Pilipinas._NEWLINE_Mga Negrito, Indones at Malay ang mga prinsipal na mamamayan ng Pilipino Naganap pa ang iba pang migrasyon sa pamamagitan ng pagbiyahe sa tubig o paglalayag at nangyari sa loob ng ilang.\n_START_SECTION_\nKatawagang Pilipino\n_START_PARAGRAPH_\nSa malawakang diwa, maaaring tawagin silang mga unang "Pilipino" sa sinaunang Pilipinas, subalit noong mga panahon ng mga lagom,kolonyalismong Kastila, orihinal na tumutukoy ang terminong Pilipino o Filipino sa mga Kastilang isinilang sa Pilipinas at tinatawag ding mga insular, kriyolyo o Pilipinong Espanyol.  Binubukod nito ang mga Kastilang ipinanganak sa Europa kung saan kilala ang mga huli bilang mga peninsular.  Ngunit sa pagsapit ng panggitna hanggang mga huli ng ika-19 dantaon, nagsimulang gamitin ang terminong "Pilipino" para sa mga katutubo o indihenang populasyon ng Pilipinas.  Ayon sa manunulat ng kasaysayang si Ambeth Ocampo, si Jos\xc3\xa9 Rizal ang unang tumawag sa mga katutubong mga naninirahan sa Pilipinas bilang mga "Pilipino".  Sa kasalukuyan, ginagamit rin ang Pilipino para sa mga nasyonalidad at pagka-mamamayan ng isang taong nagmula sa Pilipinas.  Nangangahulugan na tumutukoy din ang "Pilipino" hindi lamang sa mga katutubong Awstronesyanong mayoridad, kundi para na rin sa iba pang may mga pinagmulang etniko, katulad ng mga Pilipinong may-liping Amerikano, Kastila, Indiyano, Hapones,  at Intsik.\n_START_SECTION_\nMga Negrito\n_START_PARAGRAPH_\nAng mga Negrito ang bumubuo sa mga pinakamatanda o sinaunang mga nabubuhay pang grupo sa Pilipinas.  Tinatawag ding mga pygmy o pigmi (mga maliliit na tao), at mabababa ang tangkad kaysa mga pangkaraniwang mga Pilipino.  Namumuhay pa rin sila sa pamamagitan ng pangangaso, pangingisda, at pagtitinda ng mga produktong mula sa kagubatan.  Matatagpuan sila sa mga panloob na bahagi ng Luzon, Panay, at mga pulo sa Mindanao._NEWLINE_Tumutukoy ang terminong Negrito sa ilang mga grupong etnikong namumuhay sa ilang mga lugar sa Timog-Silangang Asya. Kabilang sa kanilang mga populasyon sa kasalukuyan ang mga Aeta (o Ita), Agta, Ayta, Ati, Dumagat at may mga 25 pang ibang tribo sa Pilipinas, ang Semang ng peninsulang Malay, ang mga Mani ng Thailand at 12 tribong Andamanes ng Kapuluang Andaman ng Indiya.\n_START_SECTION_\nMga Indones\n_START_PARAGRAPH_\nDalawang pangkat ng mga Indones ang unang dumating sa sinaunang Pilipinas. Ito ay Una at Ikalawang pangkat.\n_START_SECTION_\nUnang pangkat\n_START_PARAGRAPH_\nNagmula ang mga unang Indones sa Timog-silangang Asya. Maputi ang kanilang balat, balingkinitan ang katawan, makitid ang hugis ng mukha may malapad na noo, may kalaliman ang mata ngunit matangos ang mga ilong.  Mas makabago ang kanilang kalinangan kung ihahambing sa mga Negrito.  Nagtayo sila ng mga bahay na may-hukay sa lupa o nasa tuktok ng mga puno.  Marunong silang pumana, mangisda, magkaingin at niluluto nila ang kanilang mga pagkain.  Pinaniniwalaang ninuno sila ng mga Ilongo ng Sierra Madre at ng Caraballo.\n_START_SECTION_\nPangalawang pangkat\n_START_PARAGRAPH_\nKaiba ang pangalawang pangkat ng mga Indones sapagkat maitim ang kanilang balat, malapad ang mukha, makapal ang labi, malaki ang panga, malaki ang ilong, bilugan ang mga mata at malaki ang mga katawan.  Nagmula sila sa tangway ng Indo-Tsina at Gitnang Asya, at tumira sa mga baybay ng Luzon.  Mas maunlad ang kanilang pamumuhay kaysa naunang pangkat.  Pinaniniwalaang sila ang gumawa ng Hagdan-hagdang Palayan ng Banawe.\n_START_SECTION_\nMga Malay\n_START_PARAGRAPH_\nMga Malay ang tawag sa mga pangkat etnikong Awstronesyo.  Sa Pilipinas, sila ang mga ninuno ng mga naging Bisaya, Tagalog, Ilokano, Moro, Bikolano, Kampampangan, mga Panggasinense, Ifugao, at iba pa._NEWLINE_Tumira sila sa Pilipinas ng 100 hangang 200 na taon. Ang mga armas nila ay itak, kris, balaraw at lantaka.'